b'\n_START_ARTICLE_\nErik Leif Jakobsen\n_START_PARAGRAPH_\nErik Leif Jakobsen (24. december 1916 i Lunderskov \xe2\x80\x93 18. februar 2008) var en dansk administrerende direkt\xc3\xb8r og civilingeni\xc3\xb8r._NEWLINE_Han var s\xc3\xb8n af stationsforstander I.C. Jakobsen (d\xc3\xb8d 1969) og hustru Helene Christine f\xc3\xb8dt Hansen (d\xc3\xb8d 1971), blev student fra Odense Katedralskole 1936, cand.polyt. 1942 og ingeni\xc3\xb8r ved Aarhus Belysningsv\xc3\xa6sen samme \xc3\xa5r. Jakobsen blev driftsingeni\xc3\xb8r ved Sk\xc3\xa6rb\xc3\xa6kv\xc3\xa6rket 1950, overingeni\xc3\xb8r 1952 og var adm. direkt\xc3\xb8r for Elsam fra 1956 til sin pensionering 1984._NEWLINE_Han var medlem af bestyrelsen for Danatom fra 1957, af Dansk elektroteknisk Komit\xc3\xa9 fra 1959, af Akademiet for de Tekniske Videnskaber fra 1960 og af Nordel fra 1963. Tillige n\xc3\xa6stformand i Danske Elv\xc3\xa6rkers Forening og Ridder af Dannebrog._NEWLINE_Erik Leif Jakobsens bror J\xc3\xb8rgen var under Bes\xc3\xa6ttelsen med i modstandsbev\xc3\xa6gelsen, og det samme var hans overordnede ved Aarhus Belysningsv\xc3\xa6sen, teknisk direkt\xc3\xb8r C.R. Wegener. Hans s\xc3\xb8ster Anne-Lise Jakobsen var forlovet med modstandsmanden Orla Andersen fra Hornslet, som 1944 blev henrettet af v\xc3\xa6rnemagten. Jakobsen afslog selv at g\xc3\xa5 ind i modstandsarbejde. Han har skrevet en beretning om sit liv under Bes\xc3\xa6ttelsen._NEWLINE_Han blev gift 19. november 1938 med Ulla M\xc3\xb8ller Kristensen (13. juli 1919 i H\xc3\xb8rning -\xc2\xa0?), datter af forsikringsdirekt\xc3\xb8r Svend Aage M\xc3\xb8ller Kristensen (d\xc3\xb8d 1966) og hustru Mary Kathrine f\xc3\xb8dt Jegsen.'